תקלה מופלאה

תקציר העלילה

"מספר 5" הוא אב טיפוס של רובוט צבאי, אשר נבנה על ידי חברת "נובה מעבדות". לאחר שנפגע מברק, הרובוט מפתח מודעות-עצמית והופך להיות בעל רצון חופשי. הוא בורח מהמתקן שבו הוא מוחזק אל העיר אסטון שבאורגון, שם הוא פוגש ומתיידד עם סטפני. בתחילה, סטפני משוכנעת שהוא חוצן, אך כאשר היא מבינה שהוא המצאה צבאית, היא יוצרת קשר עם נובה, על מנת שיגיעו אליהם, להשיב את רכושם. מספר 5, שפוחד כי אם יוחזר לנובה הוא יפורק (כלומר: ימות), גונב את רכבה של סטפני, ובורח מהמקום. נציגי הצבא יוצאים למרדף אחר הרובוט, במטרה להשמידו, בעוד סטפני מנסה לשכנע את יוצרי הרובוט, ניוטון קרוסבי ובן ג'אביטויה, שהוא, למעשה, יצור חי.
אנשי הצבא, כמו גם נציגי חברת נובה, סטפני וניוטון יוצאים למרדף אחר מספר 5. באמצעות מכשיר מעקב שהותקן על מספר 5, אנשי הצבא מגיעים למקום הימצאו ויורים טילים על מנת לפוצץ את הרובוט. סטפני הבוכיה עוזבת את המקום ביחד עם ניוטון, שמתכנן לחדש את עבודתו בביתו שבמונטנה. תוך כדי נסיעתם, מספר 5 חושף את עצמו בפניהם, ומגלה להם כי אנשי הצבא השמידו רובוט כפיל שלו, אותו בנה מחלקי חילוף. מספר 5 משנה את שמו ל-"ג'וני 5", ומלווה את סטפני ואת ניוטון אל ביתם החדש.

הפקה

הסרט "תקלה מופלאה" נוצר בעקבות כך שהמפיקים הפיצו קלטת הדרכה אודות רובוט במכללות שונות. לאחר שבחנו סרטים אחרים, הכוללים רובוט כאחת הדמויות הראשיות (כמו למשל סדרת "מלחמת הכוכבים"), הם החליטו שהסרט יעסוק בתגובותיהם של בני-אדם לרובוט "חי", בהנחה שאף אחד לא יאמין, בתחילה, שלרובט יש תודעה.
מספר 5 היה החלק היקר ביותר של הסרט; נדרשו מספר גרסאות שונות של הרובוט, עבור צילומי סיקוונסים שונים. כמעט כל דבר אחר בסרט היה זול יחסית, ובכך איפשר למפיקים להקצות את סכומי הכסף הרבים שנדרשו, על מנת ליצור את דמות הרובוט. מספר 5 עוצב על ידי סיד מיד, "העתידן החזותי" המפורסם עבור עבודותיו על "בלייד ראנר" ו"טרון".
העיצוב של מיד הושפע מאוד מהסקיצות של אריק אלארד, אחראי הרובוטיקה בהפקה. ג'ון בדהאם התייחס אל אריק כאל ה-MVP של ההפקה.
רוב תנועות הזרוע של מספר 5 היו בשליטה של "חליפת טלמטריה", שהולבשה על פלג גופו העליון של בובנאי. לכל מפרק בחליפה היה חיישן נפרד, המאפשר העברת תנועות היד של הבובנאי ישירות למחשב. כמו כן, מספר 5 דובב בזמן אמת על ידי הבובנאי שלו, מהלך שגרם לבמאי הסרט להאמין שהוא מספק אמינות רבה יותר לאינטראקציה שבין הרובוט לבין השחקנים האחרים, מאשר להוסיף את קולו של הרובוט במהלך הפוסט-פרודקשן, אם כי חלק מהמשפטים של הרובוט כן דובבו באולפן מאוחר יותר.
פישר סטיבנס אמר שכאשר הוא נשכר במקור לגלם את דמותו של בן, הדמות לא נועדה להיות ממוצא הודי. בשלב מסוים סטיבנס פוטר, והוחלף על ידי ברונסון פינצ'וט, אבל אז פינצ'וט פוטר וסטיבנס לוהק מחדש לתפקיד. כדי לגלם את התפקיד הוא נאלץ לגדל זקן, לצבוע את שיערו לשחור, להכהות את עורו עם איפור, להכחיל את עיניו החומות עם עדשות מגע, לדבר עם מבטא הודי וללכת "הליכה שפופה, כמו שחקן קריקט".
במהלך ראיון החדשות המאולתר של סטפני, הבמאי ג'ון בדהאם עושה הופעת קמאו כצלם חדשות.

משחק וידאו

משחק וידאו, אשר פותח על ידי Ocean Software עבור ספקטרום, קומודור 64, ו-Amstrad CPC‏, נעשה בהתבסס על הסרט. המשחק כלל שני חלקים: משחק ארקייד, בו ג'וני 5 נאלץ לברוח מהמעבדה, וחלק פעולה, בו ג'וני בורח בשטח כפרי מחיילים, רובוטים אחרים ובעלי חיים.

תגובות

הסרט זכה לביקורות מעורבות. לסרט דירוג של 57% באתר האינטרנט Rotten Tomatoes עם ההסכמה כי הסרט "חביב וטוב-מזג, אך גם רדוד וצפוי ... איננו מתקרב לעומק או לרגשנות שיש בסרט 'אי.טי.' - אם כי ג'וני 5 הוא גיבור-רובוט מקסים." במגזין וראייטי נכתב כי הסרט הוא "פרודיית מדע בדיוני מדליקה, עם דיאלוגים משובחים, שהיו עלולים שלא להיות מקסימים כל כך, לולא החיבה שבין הרובוט לבין שייד. גוטנברג מגלם את עצמו בביצוע דבילי הטוב ביותר שלו." בניו יורק טיימס, וינסנט קנבי כתב כי "הסרט, שיש לו את המראה הנקי, המצוחצח היטב של קומדיית דיסני ישנה, ​​מבוצע בצורה מוצלחת." בעיתון סאן-סנטינל ניתנה ביקורת טובה, בה נאמר כי "מספר 5 הוא הכוכב האמיתי של סרט אנרגטי זה. שייד, גוטנברג והחבר'ה - הם רק שחקני משנה." רוג'ר איברט מהשיקגו סאן-טיימס העניק לו דירוג של 1.5 מתוך 4 כוכבים וכינה אותו "חמוד מדי".
עם יציאתו, הגיע הסרט למקום הראשון ברשימת שוברי הקופות בארצות הברית ובסך הכול הכניס 40,697,761 דולר, ובכך דורג לסרט ה-21 ברשימת הסרטים הרווחיים ביותר לשנת 1986 בארצות הברית; הוא הרוויח מעט יותר מאשר להיטים אחרים, כגון "יפה בורוד", "הזבוב", "חנות קטנה ומטריפה" ועוד.

סיקוול ורימייק

הסיקוול "תקלה מופלאה 2" יצא בשנת 1988. תסריט לסרט שלישי בסדרה נכתב בשנת 1989, ושוכתב בשנת 1990, אך המפיקים סברו כי הוא איננו מספק, והפרויקט בוטל.
באפריל 2008, דיווח המגזין וראייטי כי חברת ההפקות Dimension Films רכשה את הזכויות להפיק רימייק לסרט המקורי. דן מילאנו נשכר לכתוב את התסריט, ודייוויד פוסטר להפיק אותו. פוסטר אמר שהמראה של הרובוט לא ישתנה. ב-27 באוקטובר 2009 הוכרז כי סטיב קאר יביים את הגרסה המחודשת ושעלילתו של הסרט תהיה כרוכה בילד ממשפחה שבורה, המתיידד עם הרובוט "מספר 5". ב-4 באוגוסט 2011 עזב קאר את הפרויקט, ואתר האינטרנט Deadline.com דיווח כי טים היל יביים את הריבוט במקומו.